b'\n_START_ARTICLE_\nAntropozofska medicina\n_START_SECTION_\nUtemeljitelja\n_START_PARAGRAPH_\nNjen utemeljitelj je Rudolf Steiner. Nekaj \xc4\x8dasa je bil \xc4\x8dlan teozofskega dru\xc5\xa1tva, potem pa je leta 1912 ustanovil antropozofsko dru\xc5\xa1tvo, leta 1913 pa Goetheanum, \xc5\xa1olo duhovne znanosti v Dornachu v \xc5\xa0vici. Antropozofija pomeni\xc2\xa0\xc2\xbbznanje, pridobljeno skozi vi\xc5\xa1ji jaz \xc4\x8dloveka\xc2\xab\xc2\xa0(anthropos - \xc4\x8dlovek; sofia - modrost). Leta 1919 je ustanovil prvo waldorfsko \xc5\xa1olo v Stuttgartu (ime nosi po tovarni Waldorf-Astoria, kjer so bili zaposleni star\xc5\xa1i prve generacije otrok)_NEWLINE_Leta 1921 je Ita Wegman odprla prvo antropozofsko kliniko, sedaj znano kot Klinika Ite Wegman v \xc5\xa0vici. Pridru\xc5\xbeili so se ji \xc5\xa1tevilni novi zdravniki in za\xc4\x8deli so z usposabljanjem antropozofskih medicinskih sester. Na Itino \xc5\xbeeljo je kliniko obiskal Rudolf Steiner in predlagal zdravljenje za \xc5\xa1tevilne bolnike. Leta 1925 sta skupaj napisala prvo knjigo Fundamentals of Therapy. Klinika se je \xc5\xa1irila in kmalu so ustanovili podru\xc5\xbenico v Asconi. Ita Wegman je veliko pou\xc4\x8devala in obiskala \xc5\xa1tevilne dr\xc5\xbeave, s tem pa pomembno vplivala, da je vedno ve\xc4\x8d zdravnikov vklju\xc4\x8devalo antropozofska na\xc4\x8dela v njihova zdravljenja bolnikov. Leta 1963 so odprli v \xc5\xa0vici kliniko za zdravljenje raka.\n_START_SECTION_\nTridelnost\n_START_PARAGRAPH_\nSteiner se je zgledoval po Paracelziju, ki je bil zadnji v zgodovini, da je prav tako zajemal \xc4\x8dloveka v celoti v vseh \xc5\xa1tirih plasteh. Delil je substance na tiste, ki jih je mogo\xc4\x8de tehtati, to so sal \xe2\x80\x93 derivati soli; sulfur je druga substanca, nasprotje sala, njen predstavnik je \xc5\xbeveplo, ki gori, ni ga pa mogo\xc4\x8de tehtati; snov, ki ju povezuje pa je merkur, predstavlja ga \xc5\xbeivo srebro, ki najdlje ostane teko\xc4\x8de tudi pri spremenljivih temperaturah. To tridelnost je Paracelsus prenesel tudi na rastlinae: mineralni svet - sal se predstavi v koreninai, cvet in plod sta sulfur, listi so pa merkurialna in ta prehodna substanca povezuje ostali dve nasprotji pri rastlini._NEWLINE_Rudolf Steiner je to tridelnost prenesel na \xc4\x8dloveka. Tudi tu imamo nasprotje. V glavi je mir hladnost, procesi razgradnje, ta del je poimenoval pol \xc5\xbeiv\xc4\x8devjaa in \xc4\x8dutil. V spodnjem delu okon\xc4\x8din in prebave pa je stalno gibanje in procesi izgradnje. Tu nastaja toplota. Srednji sistem je ritmi\xc4\x8dni, sem sodijo cirkulacija in dihanje. Ta spet povezuje nasprotujo\xc4\x8da si zgornji in spodnji del, s tem naredi izravnavo med gibanjem ter mirom, izgradnjo z razgradnjo. To je poistovetil s tremi principi, da imamo v zgornjem \xc4\x8dloveku princip sal, v spodnjem sulfur, v srednjem pa je prehodni merkurialni princip. Ta delitev je osnova antropozofske medicine Tako naj bi po tej teoriji delovali na glavo, \xc5\xbeiv\xc4\x8devje in \xc4\x8dutila s salini\xc4\x8dnimi - trdimi substancami, z merkurialnimi - teko\xc4\x8dimi na ritmi\xc4\x8dni sistem srca in dihal, s sulfuri\xc4\x8dinmi \xe2\x80\x93 plinastimi ali nevodotopnimi pa na sistem pretvorbe in okon\xc4\x8din._NEWLINE_Ugotovil je tudi, da je v osrednjem delu razmerje med sr\xc4\x8dnim utripom in vdihom z izdihom \xc5\xa1tiri proti ena. To je razmerje ravnovesja, ki se ga \xc4\x8dlovek relativno to\xc4\x8dno dr\xc5\xbei, in je hkrati odnos med sistemom pretvorbe do sistema \xc5\xbeiv\xc4\x8devja s \xc4\x8dutili. \xc4\x8ce je to razmerje ve\xc4\x8dje od \xc5\xa1tiri, je sistem pretvorbe mo\xc4\x8dnej\xc5\xa1i od sistema \xc5\xbeiv\xc4\x8devja in \xc4\x8dutil. \xc4\x8ce je manj\xc5\xa1i, pa obratno.\n_START_SECTION_\nBolezen in imunski sistem\n_START_PARAGRAPH_\nPo antropozofski medicini imunski sistem krepimo z vsako boleznijo. Bolezen je neravnote\xc5\xbeje med zgornjim in spodnjim delom \xc4\x8dloveka. Zdravje je odvisno od srednjega dela, tako smo tudi ljudje samo zaradi srednjega dela. \xc4\x8ce bi imeli samo zgornji del, bi bili stebri soli, \xc4\x8de pa samo spodnji del prebavil in okon\xc4\x8din, bi se razblinili v gibanju ter razgradnji._NEWLINE_Vsaka bolezen je za organizem izziv, da se \xc5\xa1e bolj okrepi. Po tej miselnosti zbolijo za rakom tisti, ki niso preboleli vseh otro\xc5\xa1kih bolezni. Prav tako je nesmiselno zbijati visoko temperaturo. S tem se organizem brani in odzove na bolezen. Nevarnost je le, \xc4\x8de ima glava prekomerno in predolgo visoko temperaturo: to je podro\xc4\x8dje miru in hladnosti. \xc4\x8ce neko bolezen res dobro premagamo, pridemo do novega zdravja - npr. za prebolelo gripo ne moremo ve\xc4\x8d zboleti; \xc4\x8de se nam zaceli rana, nastane brazgotina \xe2\x80\x93 preobilno zaceljenje, to tkivo na brazgotini se ne bo moglo ve\xc4\x8d pretrgati._NEWLINE_Po tej medicini nosimo sile ozdravljenja v sebi, zve\xc4\x8der smo bolj bolni kot zjutraj. Pono\xc4\x8di te\xc4\x8dejo procesi izgradnje in ozdravljenja, podnevi pa razgradnje in s tem, da smo budni, postajamo bolni. Z zavestjo izgubljamo vitalnost. Lep primer je dojen\xc4\x8dek: ker raste potrebuje veliko procesov izgradnje, zato spi, ko je buden pa j\xc3\xa9. On dela v spanju ve\xc4\x8d kot kadarkoli pozneje v svojem \xc5\xbeivljenju.\n_START_SECTION_\n\xc5\xa0tiridelnost \xc4\x8dloveka\n_START_PARAGRAPH_\nTako je Steiner po drugi teoriji delil \xc4\x8dloveka na \xc5\xa1tiri dele: zavest je stvar du\xc5\xa1e \xe2\x80\x93 astralno telo, samozavest je stvar duha \xe2\x80\x93\xc2\xa0\xc2\xbbjaza\xc2\xab, etrsko telo je \xc5\xbeivljenje in tu je \xc5\xa1e fizi\xc4\x8dno telo. Te dele telesa je spet povezal s substancami iz narave: du\xc5\xa1a ali astralno telo se opira na zrak, duh \xe2\x80\x93 jaz je povezan s toploto, eteri\xc4\x8dnost - \xc5\xbeivljenje je podobno vodi in fizi\xc4\x8dno telo \xc4\x8dvrstosti. Ko spimo se zavest in samozavest lo\xc4\x8dita od telesa, takrat je v telesu \xc5\xbeivljenje \xe2\x80\x93 etersko telo, ki ohranja fizi\xc4\x8dno telo pri \xc5\xbeivljenju. To vodi izgradnjo telesa. Po smrti pa poleg zavesti in samozavesti telo zapusti tudi \xc5\xbeivljenje, fizi\xc4\x8dno telo ostane samo \xe2\x80\x93 truplo. Ker ni \xc5\xbeivljenja, za\xc4\x8dne razpadati. Povezava med tridelnostjo in \xc5\xa1tiridelnostjo \xc4\x8dloveka, je v tem, da imamo pri \xc5\xa1tiridelnosti samo fizi\xc4\x8dno telo, pre\xc5\xbeeto z eterskim telesom, du\xc5\xa1evnostjo in duhom; pri tridelnosti pa je fizi\xc4\x8dno telo spodnji del \xc4\x8dloveka._NEWLINE_\xc4\x8clovek je krona stvarstva, ker ima zdru\xc5\xbeene vse \xc5\xa1tiri plasti. Obdani smo z razli\xc4\x8dnimi stvarmi: minerali imajo le fizi\xc4\x8dno telo, rastline fizi\xc4\x8dno telo z etrskim telesom, \xc5\xbeivali pa fizi\xc4\x8dno telo, telo \xc5\xbeivljenja in du\xc5\xa1o. Ko pa se npr. \xc5\xbeu\xc5\xbeelka usede na cvet, je rastlina povezana z astralnostjo. Dolo\xc4\x8dene cvetlice imajo tako oblikovane cvetove, da vanje lahko vstopijo le dolo\xc4\x8dene \xc5\xbeu\xc5\xbeelke.\n_START_SECTION_\nVpliv gren\xc4\x8din na \xc4\x8dloveka\n_START_PARAGRAPH_\nGren\xc4\x8dine nastanejo kadar astralne sile delujejo na eteri\xc4\x8dnost rastlin (encijan, pelin). Pri \xc4\x8dloveku te u\xc4\x8dinkovine omogo\xc4\x8dajo, da je etrsko telo pripravljeno za sprejem astralnega telesa. U\xc4\x8dinkovite so predvsem pri boleznih, ko se astralno telo no\xc4\x8de dovolj odpreti eteri\xc4\x8dnemu telesu npr. ko se du\xc5\xa1a ne zanima za hrano, s temi substancami vzpodbudimo apetit.\n_START_SECTION_\nVpliv \xc4\x8dreslovin\n_START_PARAGRAPH_\n\xc4\x8creslovine nastanejo, kjer astralne sile mo\xc4\x8dneje delujejo na etersko telo rastlin (hrastovo lubje). Pritegnejo pa astralne sile v presnovo. \xc4\x8clovek se z njihovo pomo\xc4\x8djo\xc2\xa0\xc2\xbbpotegne skupaj\xc2\xab\xc2\xa0se inkarnira vase. Uporabljajo se pri suhi ko\xc5\xbei ali pri astmi, kjer nastajajo kr\xc4\x8di pri vdihavanju.\n_START_SECTION_\nSaponini\n_START_PARAGRAPH_\nSaponini naredijo relativno stabilno povezavo vode in zraka, torej etrskega in astralnega telesa. Saponine vsebujejo divji kostanj in jegli\xc4\x8d.\n_START_SECTION_\nStrupene rastline\n_START_PARAGRAPH_\nNastanejo, \xc4\x8de astralne sile \xc5\xa1e mo\xc4\x8dneje delujejo na etrsko telo rastline. Rastlina postane preve\xc4\x8d \xc5\xbeivalska. Dovoli \xc5\xbeivalskim silam, da se v njej premo\xc4\x8dno izrazijo. Ni strupena sama zase, ampak za dolo\xc4\x8dene \xc5\xbeivali in ljudi. Astralne sile delujejo razgradljivo in tudi na rastlino tako delujejo, jemljejo ji vitalnost. Npr. vol\xc4\x8dja \xc4\x8de\xc5\xa1nja najprej zelo hitro raste, ko je vpliv astralnih sil velik in se razvijejo listi ter cvet, se rast upo\xc4\x8dasni. Rudolf Steiner trdi, da bi plod vol\xc4\x8dje \xc4\x8de\xc5\xa1nje, ki je zelo strupen, rad postal oko, rad bi postal \xc5\xbeivalski organ, toda to ni mogo\xc4\x8de. Vidimo, da se ho\xc4\x8de \xc5\xbeivalska astralnost z ne\xc4\x8dim nemogo\xc4\x8dim izraziti pri rastlinah. Tvorba organov se pojavi tudi pri drugih rastlinah, ve\xc4\x8dinoma strupenih, npr. navadni tobak ima v cvetu notranji prostor kot telesno votlino._NEWLINE_Vendar je Paracelsus rekel:\xc2\xa0\xc2\xbbVse je strup, toda \xc5\xa1ele z ustrezno dozo.\xc2\xab\xc2\xa0Telo ne more sprejeti vase ni\xc4\x8desar, kar je tuje, ne da bi to stvar prej pretvorilo v sebi lastno. \xc4\x8ce \xc4\x8dlovek nima dovolj mo\xc4\x8di za razgradnjo, mu lahko te strupene rastline celo pomagajo.\n_START_SECTION_\nEteri\xc4\x8dna olja\n_START_PARAGRAPH_\nTu astralne sile najmo\xc4\x8dneje delujejo na rastline. Eteri\xc4\x8dna olja se tvorijo, kadar element toplote mo\xc4\x8dno pose\xc5\xbee v rastlino. Toplota je povezana z\xc2\xa0\xc2\xbbjazom\xc2\xab, zato imajo ta olja poseben odnos do\xc2\xa0\xc2\xbbjaza\xc2\xab. Te rastline rastejo v Sredozemlju, kjer je veliko svetlobe in toplote, ne zahtevajo pa veliko od prsti, ne potrebujejo humusa, pa tudi voda jim ni tako pomembna. Zato so bolj suhe, imajo pa odnos do sulfuri\xc4\x8dnega, nevodotpne substance, ki rada preide v plin, to so eteri\xc4\x8dna olja. Ta dajejo tudi vonj (ro\xc5\xbemarin, sivka, majaron, meta, evkaliptus, citrusi). V na\xc5\xa1ih krajih so to rastline iz dru\xc5\xbeine ustnatice. Te rastline uporabljamo kot za\xc4\x8dimbe. Grenila delujejo v ustih, jih z nosom ne zaznamo. Eteri\xc4\x8dna olja pa dose\xc5\xbeejo ne samo du\xc5\xa1o, ampak celo na\xc5\xa1 duh. Pomembno je, da sta na\xc5\xa1a du\xc5\xa1a in duh navdu\xc5\xa1ena nad tem, kar jemo.\n_START_SECTION_\nSluzi\n_START_PARAGRAPH_\nSluzi nastanejo pod vplivom zemeljskih sil v neki rastlini. To je nekaj teko\xc4\x8dega, kar se zelo zgosti in dobi lastnost sluzastega. Zgosti se do tiste to\xc4\x8dke, kjer rastline to \xc5\xa1e prenesejo, da lahko pre\xc5\xbeivijo. Sluzi zelo zadr\xc5\xbeujejo vodo, zato se zelo te\xc5\xbeko osu\xc5\xa1ijo. Dolgo so uporabljali gabez, za tvorbo kalcija pri zlomu kosti, nato pa so ugotovili, da gabez vsebuje karcinogene snovi in so ga umaknili iz prodaje.\n_START_SECTION_\nZdravila iz \xc5\xbeivalskih preparatov\n_START_PARAGRAPH_\nPri \xc5\xbeivalih je ve\xc4\x8d vitalnosti kot pri \xc4\x8dloveku, najve\xc4\x8d pa je je pri rastlinah: \xc4\x8de ji dolo\xc4\x8den del odtrgamo, jo to vzpodbudi k \xc5\xa1e mo\xc4\x8dnej\xc5\xa1i rasti in ne bo zato odmrla. Pri \xc5\xbeivalih imajo le nekatere ni\xc5\xbeje \xc5\xbeivali to sposobnost (plazilci). Ta vitalnost se pri \xc5\xbeivalih zmanj\xc5\xa1a na ra\xc4\x8dun du\xc5\xa1evnosti, pri \xc4\x8dloveku pa \xc5\xa1e dodatno na ra\xc4\x8dun duha. Zato je \xc4\x8dlovek veliko bolj ob\xc4\x8dutljiv na bolezni._NEWLINE_Za zdravljenje pri \xc4\x8dloveku uporabljamo \xc5\xbeivalske organe, ki so posebej specializirani in vitalni. Ta preparat mu bo za vzgled in bo popravil delovanje slabotnega \xc4\x8dlove\xc5\xa1kega organa. Na\xc5\xa1 organ bo posnemal vitalen \xc5\xbeivalski preparat. Uporabljamo jetra, ledvice, plju\xc4\x8da, srce. Npr. krava ima zelo dober \xc5\xbeelodec in prebavo, zato bomo za zdravljenje prebavnega sistema uporabili preparate iz njenih organov._NEWLINE_Za srce in plju\xc4\x8da bomo uporabili ma\xc4\x8dko. Zmo\xc5\xbena je agresije v trenutku napada do spro\xc5\xa1\xc4\x8denega lenarjenja ob po\xc4\x8ditku. To sodi k sredini \xe2\x80\x93 ritmi\xc4\x8dni sistem._NEWLINE_Za \xc5\xbeiv\xc4\x8devje in \xc4\x8dutila bi uporabili glodalce ali zajca. So v stalni pre\xc5\xbei pred nevarnostjo, stalno opazujejo okolico.\n_START_SECTION_\n\xc5\xbdivalski strupi\n_START_PARAGRAPH_\nTi predstavljajo vzorno vitalnost. V upo\xc5\xa1tev pridejo visoko razvite \xc5\xbeivali \xe2\x80\x93 sesalci, pa tudi druge. Posebej dragoceni sta \xc4\x8debelji strup in mravlji\xc4\x8dna kislina. \xc4\x8cebela je zelo povezana s svetlobo, toploto, \xc5\xbeivi v zraku. Tako te sile svetlobe in toplote s pikom in svojim strupom prenese na \xc4\x8dloveka npr. za zdravljenje revme._NEWLINE_Mravlja je vezana na zemljo, povezana je z zrakom, ki ga je veliko v mravlji\xc5\xa1\xc4\x8dih, hkrati pa ta vedno stojijo na soncu. Ve\xc4\x8d kot je sonca, ve\xc4\x8dja je aktivnost mravelj. Tako mravlji\xc4\x8dna kislina deluje proti artrozi in protinu, kjer ima \xc4\x8dlovek ob\xc4\x8dutek mraza._NEWLINE_Uporabljajo se \xc5\xa1e sr\xc5\xa1enov strup proti oblikovanju brazgotin, ka\xc4\x8dji strup deluje hemoliti\xc4\x8dno (red\xc4\x8di kri), strupi pajkov (pti\xc4\x8dji pajek ali kri\xc5\xbeavec) proti hiperaktivnosti, preparati iz kobre proti te\xc5\xbeavam s hrbtenico.\n_START_SECTION_\nZdravljenje z mineralnimi pripravki\n_START_PARAGRAPH_\nKremen sestavlja povr\xc5\xa1ino Zemlje. Rudolf Steiner trdi, da je kot njeno \xc4\x8dutilo, z njim Zemlja komunicira s kozmosom. Zato je sklepal, da kremenovi minerali koristijo na\xc5\xa1im \xc4\x8dutilom. Ker pa te substance niso topne v vodi, jih je treba potencirati, odpreti, prenesti njihovo sporo\xc4\x8dilo v pripravke._NEWLINE_Kalcij gradi gore. V vodi se raztaplja in z njo potuje v globine zemlje. Nato pa spet pride na plano, v stik s soncem, tu pa se zaradi izhlapevanja ogljikove kisline izlo\xc4\x8di iz vode in tvori kamnine. Kalcij vodo prepu\xc5\xa1\xc4\x8da, kremen jo pa zadr\xc5\xbeuje. To raztapljanje in oblikovanje ima podobnost s presnovo, dobro pa u\xc4\x8dinkuje na izgradnjo kosti in zob. \xc5\xa0e posebej priporo\xc4\x8dljiv je kalcij iz \xc5\xa1koljk in ostrigarjev, saj je povezan \xc5\xa1e z \xc5\xbeivalsko energijo._NEWLINE_\xc5\xbdveplo je predstavnik sulfuri\xc4\x8dnega dela sistema. Ima zvezo z zrakom in toploto, ker hitro sublimira , vsebujejo ga zemeljska olja (nafta, bencin), ki dobro gorijo. Kot zdravilni preparat predstavlja sile toplote in razkroja za bolezni, kjer je pretvorba lena._NEWLINE_Fosfor pa shranjujemo pod vodo, je mehek, sveti v temi ali fosforescira. Zato predstavlja svetlobo. Z njim vna\xc5\xa1amo nekaj kar oblikuje, bolj zaustavlja. Fosfor se v razli\xc4\x8dnih oblikah pojavlja v substanci mo\xc5\xbeganov, celi\xc4\x8dnem jedru, v ribonukleinski kislini in daje ob\xc4\x8dutek neke vodilne vloge ali oblikovanja. Steiner je izjavil:\xc2\xa0\xc2\xbbFosfor podpira\xc2\xa0\xc2\xbbjaz\xc2\xab\xc2\xa0v obvladovanju procesov ognja.\xc2\xab\xc2\xa0V zelo razred\xc4\x8deni obliki se fosfor uporablja proti vsem vnetnim in prehladnim obolenjem in v pripravkih za podporo \xc4\x8dlove\xc5\xa1kemu\xc2\xa0\xc2\xbbjazu\xc2\xab\xc2\xa0v obvladovanju procesov toplote.\n_START_SECTION_\nSedem kovin\n_START_PARAGRAPH_\nRudolf Steiner je trdil, da planeti delujejo na Zemljo in nastanejo razli\xc4\x8dne kovine. Delujejo pa tudi na \xc5\xbeivalski in \xc4\x8dlove\xc5\xa1ki organizem, tako da nastanejo notranji organi. Imamo planete: Sonce za zlato (zdravljenje ritmi\xc4\x8dnega sistema), Venero za baker (zdravljenje ledvic), Mars za \xc5\xbeelezo (zdravljenje \xc5\xbeol\xc4\x8da), Merkur za \xc5\xbeivo srebro (zdravljenje plju\xc4\x8d), Jupiter za kositer (zdravljenje jeter), Luno za srebro (zdravljenje spolnih organov), Saturn za svinec (zdravljenje vranice). Poudaril je, da za zdravljenje ne vna\xc5\xa1amo kovin v telo, (saj bi bile razen \xc5\xbeeleza in v sledovih bakra strupene za na\xc5\xa1 organizem) pa\xc4\x8d pa zdravimo z energijami teh kovin. Lahko kar ve\xc4\x8dje kose kovin polagamo na organe, za katere so te odgovorne.\n_START_SECTION_\nEvritmija\n_START_PARAGRAPH_\nRudolf Steiner je razvil tudi evritmijo - predmet na Waldorfski \xc5\xa1oli v Ljubljani. Gre za umetnost gibanja, ki temelji na jeziku in tonih. Pomaga \xc4\x8dloveku, da se po\xc4\x8duti dobro v svojem telesu, kar postane \xc5\xa1e posebej pomembno v puberteti, ko evritmija deluje kot zdravilo. Sestavljena je iz kretenj, tako da \xc5\xa1tudij evritmije vklju\xc4\x8duje tudi razli\xc4\x8dne vaje za spretnost, skladnost, urnost in nagle spremembe telesa. Zato zelo pozitivno vpliva na otroke. Glavni pomen evritmi\xc4\x8dnih gibov je v tem, da z dolo\xc4\x8deno silo delujemo v telo, gibe usmerjamo v telo.\n_START_SECTION_\nUmetnost\n_START_PARAGRAPH_\nUmetnost predstavlja dodatno mo\xc5\xbenost zdravljenja. Temelji na tem, da delujemo neposredno na ritmi\xc4\x8dni sistem s pomo\xc4\x8djo barv, glasbe ali ritma hoje.\n_START_SECTION_\nAntropozofska medicina danes\n_START_PARAGRAPH_\nV Nem\xc4\x8diji obstojajo \xc5\xa1tiri podjetja, ki izdelujejo zdravila bele omele po antropozofskem razumevanju \xc4\x8dloveka in narave, s katerimi zdravijo po ambulantah in klinikah rakaste tvorbe. Ekstrakti bele omele so v uporabi za zdravljenje rakavih bolnikov v Zdru\xc5\xbeenem kraljestvu, v Nem\xc4\x8diji je zdravilo odobreno kot sredstvo v adjuvantnem in paliativnem zdravljenju ter v recedivni preventivi. V ZDA pa je odobreno le za klini\xc4\x8dne preizku\xc5\xa1nje. Stro\xc5\xa1ke krije zavarovalnica._NEWLINE_Med najstarej\xc5\xa1e poznane ekstrakte bele omele spada Iscador, temu je sledil Helixor. Ena izmed klini\xc4\x8dnih raziskav je preu\xc4\x8devala uporabo Iscadorja pri zdravljenju raka. Namen je bil dolo\xc4\x8diti ali Iscador podalj\xc5\xa1a \xc5\xbeivljenje pacientom s karcinomom na \xc4\x8drevesju, zadnjiku, \xc5\xbeelodcu, s karcinomom dojk z ali brez podpazdu\xc5\xa1nih ali oddaljenih metastaz, ali z majhnoceli\xc4\x8dnim ali ne majhnoceli\xc4\x8dnim bronhogenim karcinomom; in da raziskuje povezavo med zdravljenjem z Iscadorjem in psihosomatsko samoregulacijo. \xc5\xa0tudija je zajemala splo\xc5\xa1no populacijo v Nem\xc4\x8diji. Izvedli so randomizirano in nerandomizirano enakovrednih parov \xc5\xa1tudijo prepleteno s kohortno \xc5\xa1tudijo. 10226 rakavih bolnikov je bilo vklju\xc4\x8denih v dolgoro\xc4\x8dno epidemiolo\xc5\xa1ko \xc5\xa1tudijo, vklju\xc4\x8dno z 1668 pacienti zdravljenih z Iscadorjem in 8475 pacienti, ki niso prejemali nobenega produkta iz bele omele (kontrolni pacienti). V nerandomizirani \xc5\xa1tudiji je bil \xc4\x8das pre\xc5\xbeivetja pacientov zdravljenih z Iscadorjem dalj\xc5\xa1i za vse tipe raka, katere so preu\xc4\x8devali. Med 396 enakovrednimi pari je bil povpre\xc4\x8den \xc4\x8das pre\xc5\xbeivetja v skupini Iscador (4,23 let) kar za 40% dalj\xc5\xa1i kot tisti v kontrolni \xc5\xa1tudiji (3,05 let). Sinergizem med terapijo z Iscadorjem in psihosomatsko samoregulacijo se ka\xc5\xbee v podalj\xc5\xa1anem \xc5\xbeivljenju. Rezultati dveh randomiziranih \xc5\xa1tudij je v veliki meri potrdila rezultate nerandomiziranih \xc5\xa1tudij._NEWLINE_Namen druge \xc5\xa1tudije je bilo oceniti terapevtski u\xc4\x8dinek in varnost dolgoro\xc4\x8dne komplementarne terapije z Iscadorjem pri pacientih s primarnim rakom na dojkah brez metastaz. \xc5\xa0tudija je bila multicentralna, primerjalna in farmako-epidemiolo\xc5\xa1ka kohortna. Potekala je v 16 centrih v Nem\xc4\x8diji in \xc5\xa0vici. Centri so bili izbrani naklju\xc4\x8dno, vsi pa so se dr\xc5\xbeali pravil Dobre klini\xc4\x8dne prakse. \xc5\xa0tudija je zajemala 1442 bolnikov, od tega jih je 710 prejemalo poleg klasi\xc4\x8dne terapije \xc5\xa1e terapijo z Iscadorjem in 732 je prejemalo le klasi\xc4\x8dno terapijo (kemoterapijo, radioterapijo in hormonsko terapijo). Slednji so predstavljali kontrolno skupino. Na za\xc4\x8detku preu\xc4\x8devanja je 97 (13,7%) od 710 pacientov, ki so prejemali Iscador in 49 (6,7%) od 732 v kontrolni skupini umrlo med opazovanjem. To je lahko bila posledica dejstva, da je imela skupina z Iscadorjem bolj napredovano bolezen in slab\xc5\xa1i prognosti\xc4\x8dni profil. V skupini bolnikov, ki so jih 52 mesecev zdravili z ekstraktom omela, je enega ali ve\xc4\x8d ne\xc5\xbeelenih u\xc4\x8dinkov zaradi konvencionalne terapije razvilo signifikantno manj pacientov (16,3%) kot v kontrolni skupini bolnikov (54,1%), ki so jih spremljali 67 oz. 61 mesecev. V skupini zdravljenih z ekstraktom omela so \xc5\xa1tevilni simptomi izzveneli, pre\xc5\xbeivetje pa je bilo signifikantno dalj\xc5\xa1e. Sistemski ne\xc5\xbeeleni u\xc4\x8dinki zaradi zdravljenja z ekstraktom omela so se razvili pri 0,8%, lokalni pa pri 17,3% bolnikov. Resnost ne\xc5\xbeelenih u\xc4\x8dinkov je bila blaga do srednja. Do resnih ne\xc5\xbeelenih u\xc4\x8dinkov zaradi terapije z ekstraktom ali pove\xc4\x8danja tumorjev ni pri\xc5\xa1lo. Rezultati so potrdili, da je dolgoro\xc4\x8dna komplementarna terapija z Iscadorjem varna v primerjavi s konvencionalno in da je zdravljenje z Iscadorjem imelo manj ne\xc5\xbeelenih u\xc4\x8dinkov._NEWLINE_V Sloveniji je iz\xc5\xa1el prvi Priro\xc4\x8dnik o zdravljenju z omelinimi ekstrakti (VAE), ki ga je napisala Iva Ebner, zdravnica alternativnega zdravljenja v M\xc3\xbcnchnu. Priro\xc4\x8dnik je predstavljen na KAM forumu, kjer poteka tudi diskuzija o zdravljenju z omelinimi ekstrakti. Prodaja knjige se vr\xc5\xa1i izklju\xc4\x8dno preko KAM - spletne trgovine . Ker je na trgu mnogo razli\xc4\x8dno pridelanih in delujo\xc4\x8dih omelinih pripravkov in zdravil, se je avtorica omejila na uporabo povsem naravnih omelinih ekstraktov. Kontraindicirano je zdravljenje z omelinimi extrakti pri poznani alergiji, povi\xc5\xa1ani temperaturi in vnetju; v\xc4\x8dasih pride do otrdline na mestu injiciranja, vendar to ni nevarno. V enem primeru je pri\xc5\xa1lo do anafilakti\xc4\x8dnega \xc5\xa1oka._NEWLINE_Antropozofski zdravniki so na splo\xc5\xa1no zmanj\xc5\xa1ali uporabo antibiotikov, antipiretikov in pogostost cepljenja. Ve\xc4\x8dina otrok, zdravljenih s strani antropozofskih zdravnikov je bila cepljena le proti manj\xc5\xa1emu \xc5\xa1tevilu bolezni in \xc5\xa1e to kasneje, kot je cepljenja predvideval sistem zdravstva._NEWLINE_Raz\xc5\xa1irjena je v ve\xc4\x8d kot \xc5\xa1estdesetih dr\xc5\xbeavah. Bila je vklju\xc4\x8dena tudi v tradicionalno kliniko v \xc5\xa0vici. Razvita in uporabljana je tudi v Veliki Britaniji, Irskem, \xc5\xa0kotskem, ZDA, itd. V drugih dr\xc5\xbeavah (Avstrija, Hrva\xc5\xa1ka \xe2\x80\xa6) je antropozofska medicina zelo razvita in se v zdravstvu veliko uporablja, obstajajo celo antropozofske klinike. V Nem\xc4\x8diji prakticirajo antrofozofsko medicino tudi heilpraktiki/zdravniki za alternativno in komplementarno medicino. V Sloveniji je vse skupaj \xc5\xa1e zelo v povojih, vendar \xc5\xbee imamo antropozofsko dru\xc5\xa1tvo od leta 2007. Nekateri antropozofski pripravki imajo v tujini tudi te\xc5\xbeave pri registraciji kot zdravila. Pri omelinih ekstraktih pomeni to zaradi razli\xc4\x8dne vsebnosti omelinih snovi, strogo sortiranje omele z razli\xc4\x8dnih gostiteljskih dreves, delov zeli ter letnih \xc4\x8dasov nabiranja._NEWLINE_Helixor je bilo prvo registrirano zdravilo bele omele. Imenovano je bilo za "zdravilo leta 2010"  in velja po kakovosti in zanesljivosti za najbolj priporo\xc4\x8deno zdravilo ._NEWLINE_Zdravniki dobijo licenco za antropozofskega zdravnika v tujini po opravljenih te\xc4\x8dajih. Ta licenca je veljavna le za diplomirane zdravnike in heilpraktike.'